Occupy Justice .td_uid_2_606314a738ecd_rand.td-a-rec-img{text-align:left}.td_uid_2_606314a738ecd_rand.td-a-rec-img img{margin:0 auto 0 0} Din il-frażi għandha storja twila ħafna. Kienet l-għajta tal-martri nsara taħt il-persekuzzjoni tal-Imperatur Ruman Dijoklestjanu. L-għajta wkoll ta' Papiet li kienu mkeċċija minn Ruma fis-sekli 19 u 20. L-għajta ta' Patri Karmelitan eroj martri, il-Beatu Titus Brandsma fl-Olanda meta n-Nażisti riedu li l-gazzetti jippubblikaw dak li jiġi ddettat lilhom u kienet ukoll l-għajta tal-Isqfijiet Pollakki meta ddefendew l-indipendenza tal-Knisja Kattolika kontra r-reġim Komunista u aktar tard tal-moviment Pollak Solidarnosc. Daqqew l-istess diska. Ħafna minnhom spiċċaw maqtula, foqra, eżiljati u umiljati. Imma llum ta' kull sena l-Knisja lil xi wħud minnhom tagħtihom l-unuri tal-altari. Hemm mijiet ta' monumenti jikkommemorawhom, bliet u toroq imsemmija għalihom. Fuq kollox ħafna minnhom saru mudelli ta' rwoli li jistgħu jiġu kkupjati. L-ilment li għadna anke issa nisimgħu bl-assassinju ta' Daphne Caruana Galizia meta din seħħet nhar is-16 ta' Ottubru 2017, ma jdoqqx. L-imwiet kundannabbli ta' Karin Grech u Raymond Caruana għadna nfakkruhom sal-lum, u hekk jixraq. Jekk it-tifkira tagħhom tmiss qalb waħda, ukoll tagħmel ġid. Hawn nies li ma jmutu qatt, grazzi għal dawk li jżommu l-memorja tagħhom ħajja. Illum Daphne saret isem mondjali u l-kelma tagħha għadha ssarraf fil-kxif ta' dak li kien ippjanat b'ħażen biex ma jinkixifx. Il-korruzzjoni hija kankru. Ma vvintha ħadd, ħlief li hija ħaġa magħrufa li kull bniedem huwa ffaċċjat f'ħajtu b'għażliet tajba, oħrajn mhux tant tajba, oħrajn ħżiena u oħrajn ħżiena għall-aħħar. Jekk ma niġġildux kontriha ta' kuljum, inbatu llum u għada. U meta din il-korruzzjoni tiġi istituzzjonalizzata, għandna għaliex nitħassbu bis-serjetà. Għax tinbidel fil-moralità ta' xejn mhu xejn, ta' impunità populista. U ntellgħu ġenerazzjonijiet dgħajfa kontra l-ħażen. Li tieqaf minn dmirek għax forsi dak li tgħid jew tikteb dwaru mhux qed iħalli effett, mhi xejn ħlief ħarba mir-realtà. Jekk wieħed jemmen fis-sewwa ma jistax jiskot meta jara l-ħażen. Meta wieħed jara d-dlam, jista' jixgħel xemgħa. Ir-raġunar li jekk l-elettorat mhux disponibbli li jisma' ma jiswa xejn, allura nabbandunaw il-ġlieda kontra assassinju, kontra l-korruzzjoni u kontra l-impunità? Din mhi xejn ħlief ipplakar (appeasement) kontra l-ħażen. Il-poplu għandu d-dritt li jivvota lil min irid u kif irid. Iżda kif għandna x hieda qawwija, l-aktar vot qawwi li kien hawn fl-istorja ta' Malta ma kienx bizzejjed biex iwaqqaf it-tluq mix-xena politika ta' mustaċċuni tal-korruzzjoni. Il-ġustizzja trid issir għax b'hekk biss is-soċjetà tista' titħallas xi ħaġa b'lura. Aktar ma l-ġlieda kontra l-ħażen issir iebsa, aktar għandna bżonn ta' aktar gruppi mis-soċjetà ċivili li jingħaqdu u jsemmgħu leħinhom. Sakemm huma fuq in-naħa tas-sewwa, ħalli jingħataw tikketti u tgħajjir, għandhom jissaħħu u jkomplu fil-ġlieda qaddisa u patrijotta tagħhom. Ma naqtgħux qalbna. Il-prosperit à u l-ġid huma importanti, imma jseħħu aktar b'mod ġust meta l-ġlieda kontra l-korruzzjoni u l-moralit à ta' xejn mhu xejn tintrebaħ. U sakemm isir dan, l-għajta kuraġġuża ta' Non possumus (ma nistgħux) tibqa' dejjem relevanti. .td_uid_3_606314a7390c6_rand.td-a-rec-img{text-align:left}.td_uid_3_606314a7390c6_rand.td-a-rec-img img{margin:0 auto 0 0}